જ્ઞાનની શકિત તો મારામાં છે. અન્યથા હું પરને, બાહ્યને કઇ રીતે જાણી શકત ! જ્ઞાનની શકિત તો અવિચ્છિન્ન મારામાં ઉપસ્થિત છે. હું જાગું તો પણ છે. હું નિદ્રાધીન છું તો પણ છે. હું સ્વપ્નમાં છું તો પણ છે. હું સ્વપ્નશૂન્ય સુષુપ્તિમાં છું તો પણ છે. હું જાગૃતિને, નિંદ્રાને, સ્વપ્નને, સુષુપ્તિને જાણું છું હું તેનો દ્રષ્ટા છું. હું જ્ઞાન છું, કારણ કે જે મારામાં અવિચ્છિન્ન છે તે મારૂ સ્વરૂપ છે. જ્ઞાનથી અતિરિકત મારામાં કંઇ પણ અવિચ્છિન્ન (Continuous) નથી. વસ્તુતઃ હું જ્ઞાનથી પૃથક નથી. હું જ્ઞાન જ છું. આ જ્ઞાન જ મારી સત્તા છે, મારો આત્મા છે. હું જ્ઞાન છું તેથી જ તે પરને જાણું છું. હું જ્ઞાન છું તેથી જ સ્વને જાણી શકું છું.